बाबा रामदेव का आंदोलन राजनीति से प्रेरित : शाहरुख  
शाहरुख ने कहा कि काले धन और भ्रष्टाचार के मुद्दे पर बाबा रामदेव की प्रस्तावित भूख हड़ताल राजनीति से प्रेरित है।
बॉलीवुड अभिनेता शाहरुख खान ने कहा कि विदेशी बैंकों में जमा काले धन की वापसी और भ्रष्टाचार के मुद्दे पर बाबा रामदेव की प्रस्तावित भूख हड़ताल राजनीति से प्रेरित है और वह इस आंदोलन का समर्थन नहीं करेंगे।  खान अपनी अगली फिल्म रा-वन के ट्रेलर के रिलीज होने के मौके पर संवाददाताओं से बातचीत कर रहे थे। उन्होंने कहा, कोई सपोर्ट नहीं करूंगा... उनका एजेंडा है... जैसे ही कोई नेता हो जाता है, वह यह सब करने लगता है। उन्होंने कहा, जो जिसका काम हो, उसको वह करना चाहिए... अगर कोई नेता बनकर करना चाहता है तो यह कोई मुद्दा उठाने का उचित तरीका नहीं है। अगर कोई राजनेता बनने का प्रयास कर रहा है तो यह उचित तरीका नहीं है। 2जी घोटाले और संबंधित मुद्दों की पृष्ठभूमि में खान ने कहा कि सार्वजनिक जीवन में भ्रष्टाचार की मौजूदा घटनाओं से उन्हें दुख हुआ है।  यह पूछे जाने पर कि क्या वह राजनेता बनना चाहते हैं, खान ने इससे इनकार किया और कहा, आप क्यों सोचते हैं कि मैं राजनीति में शामिल हो रहा हूं। आप यह क्यों नहीं कल्पना करते कि कोई नेता फिल्म उद्योग में शामिल हो रहा है? उन्होंने कहा, मैं एक स्वार्थी व्यक्ति हूं जो बॉलीवुड और आम लोगों के बीच अपने प्रशंसकों से बड़े पैमाने पर सराहना पाना चाहता है। उन्होंने कहा कि वह राजनीति नहीं समझते।